32000R0643
L 078/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 643/2000 НА КОМИСИЯТА
от 28 март 2000 година
относно реда и условията за използване на еурото за целите на управлението на бюджета на структурните фондове
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EО) № 1260/1999 на Съвета от 21 юни 1999 г. за определяне на общите разпоредби относно структурните фондове (1), и по-специално член 33 и член 53, параграф 2 от него,
като има предвид, че:
(1)
Член 33 от Регламент (EО) № 1260/1999 предвижда решенията, задълженията и плащанията на Комисията да се деноминират и осъществяват в еуро в съответствие с реда и условията, които следва да се приемат от Комисията разпоредби.
(2)
Курсовете за превръщания между еурото и валутите на държавите-членки, приели еурото като своя валута, са тези, които са необратимо определени с Регламент (EО) № 2866/98 на Съвета (2); в съответствие с член 1 от Регламент (Евратом, ЕОВС, ЕО) № 3418/93 на Комисията от 9 декември 1993 г. за определяне на подробни правила за прилагането на някои разпоредби на Финансовия регламент от 21 декември 1977 г. (3), последно изменен с Решение 1999/537/ЕО, ЕОВС, Евратом (4) за държавите-членки, които не са приели еурото като своя валута, обменните курсове са месечните курсове на еурото, изчислени на основата на курсовете, валидни в предпоследния работен ден на месеца, предхождащ месеца, за който се определят курсовете; тези курсове се публикуват в серия С на Официален вестник на Европейските общности.
(3)
В съответствие с преходните разпоредби, определени в член 52, параграф 1 от Регламент (ЕО) № 1260/1999 за средства, отпуснати съгласно Регламент (ЕИО) № 4253/88 на Съвета от 19 декември 1988 г., който въвежда разпоредби за прилагането на Регламент (ЕИО) № 2052/88 по отношение на координирането на дейностите на различните структурни фондове помежду им и с операциите на Европейската инвестиционна банка и останалите съществуващи финансови инструменти (5), последно изменен с Регламент (EO) № 3193/94 (6), следва да продължат да се прилагат свързаните с плащанията разпоредби, определени в Регламент (ЕИО) № 1866/90 на Комисията от 2 юли 1990 г. относно редът и условията за използване на екюто за целите на управлението на бюджета на структурните фондове (7), последно изменен с Регламент (EO) № 2745/94 (8).
(4)
Настоящият регламент е съгласуван с посочения в член 147 от Договора комитет, с Управителния комитет по селскостопански структури и развитие на селските райони и с Управителния комитет по рибарство и аквакултури.
(5)
Въведените с настоящия регламент мерки са в съответствие със становището на Комитета по развитие и преобразуване на регионите,
ПРИЕ НАСТОЯЩИЯ РЕГЛАМЕНТ:
Член 1
Представяне на планове, заявления за получаване на средства от фондовете и годишни и окончателни доклади за изпълнение
1. Посочените в Регламент (ЕО) № 1260/1999 планове за развитие, финансови планове, заявления за получаване на помощ, програмни допълнения и годишни и окончателни доклади за изпълнение се представят на Комисията в еуро.
2. В годишните и окончателни доклади за изпълнение, сумите в еуро в отчетите за извършени разходи трябва да отговарят на сумите в еуро, получени чрез прилагане на член 2.
Член 2
Плащания
1. Отчетите за извършени разходи, с които се подкрепят заявленията за плащане, удостоверени от разплащателната агенция в съответствие с член 32, параграф 3 от Регламент (ЕО) № 1260/1999, се представят на Комисията в еуро.
2. Държавите-членки, които към датата на плащането не са приели еурото за своя валута, превръщат в еуро сумите на извършените в национална валута разходи, като използват курсовете, валидни в предпоследния за Комисията работен ден от месеца, предхождащ месеца, през който разходите са били осчетоводени от разплащателната агенция, която отговаря за съответната помощ.
3. Когато еурото се приеме за валута от дадена държава-членка, процедурата по превръщане на разходите, изложена в предходния параграф, продължава да се прилага за всички разходи, осчетоводени от разплащателната агенция преди датата на влизане в сила на фиксиран курс за превръщания между националната валута и еурото.
Член 3
Отмяна
С настоящото се отменя Регламент (EИО) № 1866/90 без да се засягат преходните разпоредби, изложени в член 52 от Регламент (EО) № 1260/1999.
Член 4
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 март 2000 година.